Baanbreker prof. Christo Viljoen oorledeProf. Christo Viljoen (Foto: WAT/Facebook) Prof. Christo Viljoen (85), voormalige dekaan van die fakulteit ingenieurswese en president van die konvokasie by die Universiteit Stellenbosch (US), is Vrydagoggend ná ŉ kort siekbed oorlede. Die Universiteit Stellenbosch (US) het in ŉ verklaring gesê Viljoen het dwarsdeur sy lewe ‘n beduidende plaaslike en internasionale impak as leier, navorser en leermeester gemaak – ‘n groot deel daarvan in US-hoedanigheid. Viljoen het baanbrekerswerk gedoen in sy deurslaggewende bydrae tot die totstandkoming van Technopark, ŉ tegnologiegefokusde wetenskappark geleë in Stellenbosch. Viljoen het met die idee vorendag gekom ná ŉ besoek aan die Hsinchu- wetenskap-en-nywerheidspark in Taiwan. Viljoen het ook ‘n aansienlike bydrae gelewer tot die skepping en vestiging van ‘n kuberwoordeskat in Engels en Afrikaans. Prof. Viljoen is oorspronklik van Graaff-Reinet en was die eerste hoofseun van die Hoër Volkskool nadat die skoolgebou in 1954 voltooi is. Hy was ook die Dux-leerling in 1954. In 1955 begin hy sy studies aan die US. Hy was sy lewe lank in verskillende hoedanighede aan die universiteit verbonde. Nadat hy sy PhD in ingenieurswese aan die US voltooi het, het hy sy studies in Engeland (1960-61) voortgesit en as ingenieur in die (destydse) departement pos- en telegraafwese in Pretoria (1962-65) gewerk. Hy is in 1966 aangestel as senior lektor in die fakulteit ingenieurswese aan die US, en is in 1970 bevorder tot professor. Hy word in 1979 die dekaan van die fakulteit, ‘n pos wat hy beklee het tot 1993 waarna hy die Viserektor: Bedryf word, tot met sy aftrede in 1998. Prof. Christo Viljoen (Foto: Universiteit Stellenbosch) As visioenêre denker, het hy daarna die kantoor vir intellektuele eiendom aan die US gestig (wat later Innovus geword het), waaruit hy in 2002 as direkteur getree het. Hy het ook as die besturende direkteur van die Unistel- groep van maatskappye opgetree. In Maart 2006 is hy verkies tot lid van die US Raad. Tot en met 2016 het hy waardevolle bydraes as president van die US se Konvokasie gemaak. Prof. Viljoen laat sy vrou Hana, drie kinders en talle kleinkinders agter. Die Woordeboek van die Afrikaanse Taal sê prof. Viljoen was vir baie jare ‘n getroue medewerker van die WAT en het gehelp dat veral tegniese terme uit die elektroniese en elektriese ingenieurswese se definisies korrek en in gebruikersvriendelike Afrikaans in die WAT opgeneem is. Prof. Wim de Villiers, rektor en visekanselier van die US, sê prof. Viljoen het sy lewe aan die verbetering van die universiteit gewy. “Sy passie vir die US was tasbaar. Benewens sy reusebydrae as briljante akademikus, navorser en later dekaan van die fakulteit ingenieurswese, het hy ‘n groot bydrae as onder meer Viserektor: Bedryf gemaak wat betref die verbetering van kampusinfrastruktuur. Sy bydrae as toekomsdenker sal nog lank aan die US gemis word.” Prof. Arnold Schoonwinkel, voormalige Viserektor: Leer en Onderrig, sê hy sal prof. Viljoen onthou as ‘n uitstekende dosent, administrateur en bestuurder wat ook ‘n ywerige belangstelling in die ruimte-ingenieurswese gehad het. “Prof. Christo het van die Sputnik- en Apollodae al ‘n belangstelling in ruimte-ingenieurswese gehad. Hy was onder meer betrokke by ‘n grondstasie wat in 1957 Sputnik se kenteken-seintjie in Stellenbosch ontvang het! In die negentigerjare en daarna was hy ‘n groot ondersteuner van ons Sunsat-projek en het die US se vlag by elke geleentheid hoog hieroor gewapper.”